Soos Hoy (1978:124) dit stel, kom taal nie voor die wêreld tot stand nie - beide taal en wêreld verskyn tegelyk. As die een verander, verander die ander ook. Vandaar Gadamer se opmerking hierbo dat taal en wêreld vervleg is. Die probleem van refleksie - die antitetiese verhouding tussen gees en wêreld, subjek en objek - word hierdeur getransendeer. Die wêreld is nie 'n onafhanklike objek van taal nie, want die wêreld bied sigself in taal aan.